google/wiki40b huggingface dataset:
Zinovi Purvinski

Zinovi Purvinski (12. november 1918 Narva – 19. august 1945 Norillag, Krasnojarski krai) oli eesti poksija. 
Ta oli 1939. aastal Eesti meister kärbeskaalus (kuni 112 naela ehk 50,8 kg) ning sai Eesti meistrivõistlustel 1942. aastal kukk-kaalus (kuni 119 naela ehk 54 kg) 2. koha.
Purvinski arreteeriti 11. veebruaril 1945. aastal ning talle mõisteti 10. mail 1945 tribunalis 10 aastat vangilaagrit + 5 aastat asumist. Ta saadeti Krasnojarski kraisse Norillagi vangilaagrisse, kus ta ka peatselt suri.
Tüvevaheldus

Tüvevaheldus on sõnatüve esinemine sõna eri muutevormides eri kujul.

Eesti keel

Eesti keeles on enamik muutuvaid sõnu tüvevaheldusega.
Eristatakse astmevaheldust ja lõpuvaheldust; võivad esineda ka mõlemad korraga.
Lilit

Lilit on naisteajakiri. Ajakiri ilmub Baltimaades ja neljas keeles: läti, leedu, eesti ja vene keeles. Ajakirja keskmine tiraaž on 30 000 eksemplari (läti keeles), 17 000 (vene keeles) ja 15 000 (leedu ja eesti keeles). Ajakirja annab välja Läti kirjastus SIA Izdevniecība Lilita.
Eestikeelne ajakiri ilmus 2007-2009 ja seda andis algul välja I&L Publishing ja hiljem OÜ Lilita Z.
Scotti maakond (Kansas)

Ajalugu

Maakond moodustati 1873. aastal.
1963. aasta NSV Liidu meistrivõistlused purjetamises

1963. aasta  NSV Liidu meistrivõistlused purjetamises  toimusid  kahes osas. Kiiljahtidele 29. septembrist 6. oktoobrini Ždanovis, svertpaatidele 8.-15. septembril Kaunases.
Dinanti ringkond

Vallad ja osavallad

Ringkond koosneb 15 vallast ja 145 osavallast.
Beechcraft Super King Air 350ER

Beechcraft Super King Air 350ER on kahe turbomootoriga lennuk, mille tootja on Beechcraft. 350ER on eriotstarbeline lennuk, mis on valitsusele, sõjaväele ja äriklientidele kättesaadav sellisteks eriotstarbelisteks toiminguteks nagu õhu-uuringud, kiirabilennud, lennujuhtimine ja järelevalve.
Beech Super King Air 350ER on alates selle loomisest olnud eriline lennuk nii kõrge sertifitseerimiskategooria kui ka mahutavuse poolest, nt suur kaubalaadimise ala, avar kabiin. Laiendatud ulatusega ER versioon on loodud selleks, et lennata ainulaadse missiooni eesmärgil.

Ajalugu

Mudelite 200- ja 300-seeriaid turustati esialgu Super King Airi nime all, aga 1996. aastast alates ei kasutatud nimes enam sõna “super". Kingi lennuliin seati kokku King Airi mudeliseeriatega 90 ja 100.
1988. aastaks oli Beechcraftil selge soov vahetada välja mudelid 300. Vana mudeli kere oli tehtud peaaegu kolme meetri pikkuseks, millele lisandus kaks kokpitiakent mõlemal küljel.
13. juunil 2005 teatas Beechcraft, et arendab King Air 350ER versiooni, mis on samaväärne 200-seeria varasema mudelitega 200T ja B200T. Täiendused hõlmasid MTOW-i suurenemist 16 500 naela (7430 kg) võrra. 11. novembril 2007 teatas Hawker Beechcraft, et 350ER on FAA poolt sertifitseeritud.
Beechcraft teatas 6. märtsil 2007, et Iraagi õhujõud tellisid viis King Air 350ER-i, nende tarne algas 2007. aasta lõpus. Hawker Beechcraft esitles lennukit King Air 350ER 2007. aastal Paris Air Show'l ja Royal Internationalil. Võrreldes King Air 350ER-i välimust standardse B300 mudeliga, on peamised erinevused visuaalselt tajutavad peamiselt kere kõhupalli ja laiendatud mootorikäru juures.

Interjöör

King Air 350ER pakub paindlikku, konfigureeritavat interjööri, muutes need võrdselt võimekaks nii reisijateveoks, lastiveoks kui ka kiirabiveoks või muudeks missioonideks.

Eripära

King Airi lennukitel kasutatakse Rockwell Collins Pro Line Fusioni süsteemi, mis arvestavad piloodi suurt töökoormust. Selles süsteemis on lihtsustatud ühe piloodiga käitamine, mis on loodud piloodi väsimuse ja ökonoomika vähendamiseks. Pro Line Fusions moderniseeritud keskkonsool pakub alternatiivset sisestamismeetodit paindlikuks juhtimiseks.
350ER uus laiendatud kütuseseade on täielikult automatiseeritud. Kui midagi peaks valesti minema kütuse automaatsele ülekandmisele mootoritesse, saab piloot süsteemi tühistada, et tagada pidev vool. Pratt & Whitney PT6A-60A turbopropelleri mootorid – nagu tavalisel 350-l – on end väga hästi tõestanud ja kvalifitseeruvad remontimiseks 3600-tunnise ajaga.
Toomas Kahur

Toomas Kahur (sündinud 9. oktoobril 1963) on Eesti diplomaat.
Ta lõpetas 1990. aastal Eesti Muusikaakadeemia ja 1993. aastal Eesti Diplomaatide Kooli. 
Toomas Kahur töötas Eesti välisteenistuses alates 1992. aastast. Alates 28. septembrist 2009 oli ta Eesti suursaadik Hispaanias ja alates 16. novembrist 2009 suursaadik Andorras. 30. mail 2014 kutsus president Kahuri tagasi suursaadiku ametikohalt Hispaanias. Pärast naasmist suursaadiku ametikohalt töötas Välisministeeriumi Riikliku protokolli osakonna peadirektorina kuni septembrini 2017, mil siirdus tööle erasektorisse, rahvusvahelise haardega Eesti ettevõttesse Nortal. Novembrist 2018 töötab Haridus- ja Teadusministeeriumi Euroopa Liidu ja rahvusvaheliste suhete osakonnas peaeksperdina.  
Kahuril on kolm last, Johanna, Helen ja Toomas Oskar.
Kopenhaageni Ülikool

Ajalugu

1479. aastal asutati esimese Taani ülikoolina Kopenhaageni ülikool. Sellest sai katoliku teoloogia keskus, kuid peale usuteaduskonna oli seal ka õigusteaduskond, arstiteaduskond ja filosoofiateaduskond. Ülikool taastamise järel 1537. aastal pärast reformatsiooni sai sellest luteri seminar.
Milestone Media

OÜ Milestone Media (varasema nimega Saare Media) on Eesti meediaettevõte, mis on tegelenud kirjastamisega ja filmitootmisega.
Ettevõte asutati 1998.
2014 tootis ettevõte dokumentaalfilmi "Sõda rahu ajal".
Täna 25 aastat tagasi

"Täna 25 aastat tagasi" oli Eesti Televisiooni ajalooteemaline saatesari aastatel 1966–1970, milles käsitleti Teise maailmasõja sündmusi.
Saatejuht oli Valdo Pant. Saatesarja esimene osa oli eetris 30. mail 1966 ja viimane osa 3. septembril 1970. Ühtekokku oli saatesarjas eetris 313 saadet. Saatesari oli televaatajate hulgas väga populaarne.
Raffi Hovhannisjan

Raffi Hovhannisjan (ka Raffi K. Hovannisian, armeenia keeles Րաֆֆի Հովհաննիսյան; sündinud 20. novembril 1959 Fresnos California osariigis USA-s) on USA-s sündinud Armeenia poliitik, Armeenia esimene välisminister ning nüüdse suurima opositsioonierakonna Pärandipartei asutaja ja juht.
Hovhannisjan on Armeenia genotsiidis ellujäänud emigrantide järeltulija. Tema isa on Richard Hovhannisjan, Armeenia ja Lähis-Ida ajaloo professor California Ülikoolis Los Angeleses, ja ema Vartiter Hovhannisjan, MD. 1990. aastal kolis ta koos perega Armeeniasse. 1991. aastal määras president Levon Ter-Petrosjan ta vastsündinud Armeenia Vabariigi esimeseks välisministriks. 16. oktoobril 1992 oli ta sunnitud tagasi astuma, kuna tema ja president Ter-Petrosjani vahel valitses erimeelsus Armeenia välispoliitika suhtes.
2001. aastal loobus Hovhannisjan USA kodakondsusest ja 2002. aastal rajas ta Pärandipartei. 2007. aasta parlamendivalimistel kogus see 6% häältest, saades 7 kohta 131-liikmelises Rahvusassamblees. 2008. aasta presidendivalimistel toetas Pärandipartei opositsiooni põhikandidaati, ekspresident Levon Ter-Petrosjani, ehkki parteikongressil hääletas Hovhannisjan selle otsuse vastu. 2012. aasta parlamendivalimistel, mille tulemusi opositsiooniparteid ei tunnustanud, sai Pärandipartei 5 kohta.
2013. aasta presidendivalimistel oli Hovhannisjan üks seitsmest kandidaadist ja tuli 37%-ga häältest teiseks. Ta väitis, et valimistulemusi võltsiti, ning kuulutas ennast võitjaks. Järgnenud meeleavalduste ajal kutsus ta president Sarkisjani üles aktsepteerima "rahva võitu" ja tagasi astuma.
Konsoon

Konsooniks (ehk kooskõlaks) muusikas nimetatakse mitme heli samaaegset kõlamist. Akord on kolme või enama erineva kõrgusega heli kooskõla.
Juhusliku kooskõla helisid pole võimalik paigutada tertsidena või mõnes teises süsteemis.
Respo Haagised AS

Aktsiaselts Respo Haagised on Eesti haagisetootja, mis asutati 4. aprillil 1990. Peamiseks tegevusalaks on kuni 3500 kg kogukaaluga haagiste tootmine ja müük. Ettevõte põhineb eesti kapitalil.
Respo on turuliider Eestis, Soomes ja Lätis ning viie suurima haagistemüüja seas Norras, Rootsis ja Leedus.

Ajalugu

Ettevõte Respo asutati 1990. aastal. 1991. aastal reorganiseeriti ettevõte aktsiaseltsiks Respo. Ülenurme vallas renditi ruumid ja alustati haagiste väiketootmist. 1998. aasta sügisel osteti aktsiaseltsilt Tartu EPT töökojahoone Tõrvandis, kuhu järgmise aasta alguseks koondati seni eri paigus asunud tootmisüksused. Praeguseks kuulub Respole tootmis-, olme-, kontori- ja laopinda kokku 14 000 m², lisaks 4,0 ha suurune territoorium valmis- ja pooltoodangu ladustamiseks. Kolme töötajaga alustanud firmast on saanud ettevõte, mis annab tööd saja kolmekümnele inimesele. Tootmismaht on keskmiselt 50 haagist tööpäevas.

Tegevusalad

Toodetavate järelhaagiste nomenklatuuri kuulub üle saja mudeli, sealhulgas treilerid autode ja ehitusmasinate transportimiseks, furgoon- ja platvormhaagised, samuti vabaaja-haagised paatide, lumesaanide, mootorrataste veoks ja haagised ATV-dele. Eritellimusel valmistatakse ka sihtotstarbelisi haagiseid teemärgistuse, lipuvarraste, kerglennukite jms tarbeks.
Toodangust eksporditakse 70%, peamiselt Soome, Norrasse, Rootsi, Venemaale, Leetu ja Lätti.
Aktsiaseltsile Respo Haagised kuulub 3 tütarettevõtet (Respo Perävaunut OY Soomes, Respo Tilhenger AS Norras ja SIA Respo Piekabes  Lätis) ja üks ühisettevõte (OOO РЕСПО  Venemaal).
Erinevate kliendirühmade vajaduste rahuldamiseks on ettevõte märkimisväärselt investeerinud tootearendusse (2009. a. juurutati kõrgtehnoloogiline arvprogrammeeritav lehetöötlemiskompleks PivaPunch, 2016. a. laserpink Amada LC  ja CNC-lõikepink FlexiCam XL, 2019. a. keevitusrobot koos integreeritud töölauaga).
Respo eesmärgiks on olla oma valdkonnas tootearenduse tipus, tõsta uute toodete (soojakuhaagised, minikaravanid, multirull paadihaagised jt.) väljaarendamisega rahvusvahelist konkurentsivõimet. 
Kaasaegse haagisetootmise innovatiivsed lahendused pakuvad lisandväärtust kas suurenenud funktsionaalsuse, disaini ja vastupidavuse või odavama hinna läbi. Uued juurutatud haagiseperekonnad on kaasaegsed ja konkurentsivõimelised kogu Euroopas.
Hermann Hansson

Hermann-August Hansson (juuli 1887 Viljandi – 12. jaanuar 1945 Tallinn) oli eesti vaimulik.
Hansson lõpetas Pärnus gümnaasiumi. Õppis aastatel 1912–1916 Tartu Ülikooli usuteaduskonnas. Oli prooviaastal Tallinna Püha Vaimu ja Suure-Jaani Johannese koguduses. Ordineeriti 28. mail 1917 õpetajaks.
Oli aastal 1917 Tallinna Püha Vaimu koguduse adjunktõpetaja, aastatel 1917–1924 Tallinna Jaani koguduse 2. pihtkonna õpetaja. Aastatel 1927–1929 oli ta Tallinna Peeteli koguduse õpetaja, aastatel 1929–1931 Lääne-Nigula Püha Nikolause koguduse õpetaja. Aastatel 1931–1944 oli ta rändjutlustaja. Aastatel 1944–1945 oli ta Tallinna Jaani koguduse 1. pihtkonna asetäitja õpetaja.

Isiklikku

Tema abikaasa vend oli vaimulik Priit Rannut.
‘Abd ar-Raḩmān III

‘Abd ar-Raḩmān III (araabia keeles عبد الرحمن لثالث ) ehk ‘Abd ar-Raḩmān ibn Muḩammad ibn ‘Abd Allāh (889 või 891 – 15. oktoober 961 Córdoba) oli Umaijaadide dünastiast kaheksas Córdoba emiir 912–929 ja esimene Córdoba kaliif 929–961.
‘Abd ar-Raḩmān III oli Córdoba emiir al-Mundhīri venna pojapoeg ning sai oma vanaisa ‘Abd Allāh ibn Muḩammadi järglasena Córdoba emiraadi valitsejaks (vanaisa oli lasknud tema isa hukata). Tal õnnestus kõigepealt mitu mässu maha suruda ning 913 alistada Sevilla. Võitlust mässulistega kergendasid ‘Umar ibn Ḩafşūni surm (918) ning järgnev võimuvõitlus Ḩafşūni suguvõsa sees. Ka kodusõja puhkemine Leóni kuningriigis 925 nõrgendas markkrahvkondade muslimitest mässulisi, keda toetas León. Aastal 928 oli Ḩafşūni suguvõsa Bobastros sunnitud kapituleeruma. Samal aastal alistati Mérida markkrahvkond. Toledo vallutamisega jõudis mässude mahasurumine riigis lõpule. 
16. jaanuaril 929 võttis ‘Abd ar-Raḩmān III endale kaliifi tiitli. Peamine põhjus oli oht Magribi šiiitidest Fatimiidide poolt, kes samuti nõudlesid Kalifaati. Hiljem oli Fatimiididega kokkupõrkeid ülevõimu pärast Marokos. Juba alates 914. aastast oli rajatud sõjalaevastikku, ning 931 hõivati mereäärsed linnad Ceuta ja Tanger (Melilla oli vallutatud juba 927) ning need muudeti kindlusteks. Liidud berberi hõimudega (sealhulgas Banū Īfrān) ja Salihhiididega takistasid Fatimiidide ekspansiooni jätkumist Marokos. 
Ka Kastiilia ning Leóni kuningriigi vastu kaitses ‘Abd ar-Raḩmān III end pikaajalises võitluses hästi, näiteks võideti 920 Leóni ja Navarra kuningriiki. Ent augustis 939 sai ‘Abd ar-Raḩmān III Simancase lahingus Leónilt rängalt lüüa; kaliif ise sai haavata ja pääses napilt vangivõtmisest. Siiski õnnestus 951 kehtestada Córdoba kalifaadi ülevõim Leóni, Kastiilia ja Barcelona üle, millega kaasnesid kristlastelt suured andamid. Córdoba kalifaadi tähtsust näitab ka tõik, et Bütsants sõlmis selle riigiga liidu Fatimiidide vastu ning Otto Suur saatis Córdobasse Saksa saatkonna. 
Pärast mässude mahasurumist puhkes riigi majandus õitsele. Sellele aitasid kaasa muu hulgas Idamaade niisutustehnikate kasutuselevõtt põllumajanduses ning siidiussikasvatuse alustamine. Ka Vahemere kaugkaubandusel oli suur tähtsus. 
Tänu kunsti, kultuuri ja teaduse edendamisele ning intensiivsele ehitamisele tõusis Córdoba Konstantinoopoli ja Bagdadi kõrvale üheks Vahemere maade tähtsamaks kultuuri- ja majanduskeskuseks. Muu hulgas rajati pärast 936. aastat Madīnat az-Zahrā'.
Pärast ‘Abd ar-Raḩmān III surma sai Córdoba kaliifiks tema poeg al-Ḩakam II.
Arthur Jürvetson

Arthur Jürvetson (eesnimi ka Artur; 15. märts 1908 Enge vald, Pärnu-Jaagupi kihelkond – 29. aprill 1976 Montréal, Québec, Kanada) oli eesti arhitekt.
Jürvetson lõpetas 1927. aastal Pärnu Ühisgümnaasiumi. Ta õppis aastatel 1927–1933 Viini Tehnikaülikoolis ja lõpetas selle arhitektina. Ta oli 1937. aastast Eesti Arhitektide Ühingu ja Insenerikoja liige.

Isiklikku

Arthur Jürvetsoni äi oli kunstnik ja kunstipedagoog Voldemar Päts.
Tema poeg oli insener Tõnu Jürvetson ning selle poeg on riskikapitalist Steve Jürvetson.
2. Viljandi Eesti kommunistlik kütipolk

Polgu moodustamine

2. Viljandi eesti kommunistliku kütipolgu formeerimine algas 1918. aasta oktoobris. 2. Viljandi kommunistlik kütipolk koosnes algul vaid 17 mehest, kaasa arvatud polguülem. Siis kuulutati välja Venemaa eestlaste sundmobilisatsioon, kusjuures tõrkujaid ootas mahalaskmine. 
Polgu 1. pataljon moodustati Jamburgis ja 2. pataljon Petrogradis. 1918. aasta 18. oktoobriks oli polgus vaid 60 meest. Lisa saadi aga 263 meest 1. Tallinna polgust ja 1918. aasta 22. novembriks oli Viljandi polgus juba 730 meest, kuulipildujakomando 9 kuulipildujaga ja ratsaluurekomando.
Tulevikusalastus

Tulevikusalastus (inglise keeles forward secrecy; FS & perfect forward secrecy; PFS) on krüptograafias turvaliste kommunikatsiooniprotokollide omadus, mis tagab serveri salajase võtme lekkimise korral sessioonivõtme turvalisuse. See kaitseb minevikus toimunud suhtluste dekrüptimise eest parooli või võtme lekkimise korral.
Hummer

Hummer on maastikuauto mark.
Hummereid Hum-Vee ehk HMMWV (High Mobility Multipurpose Wheeled Vehicle) tootis esialgu American Motorsi osakond, mille koostetehas asus Indianas Mishawakas. Sõidukeid toodeti kooskõlas USA relvajõududega sõlmitud kokkuleppele. Esimest mudelit HMMWV toodeti mitmes variandis, varustatuna näiteks kuulipildujaaluste ja radariga või kohandatuna inimeste veoks. Toodeti ka lumel sõitmiseks kohandatud roomikutega varianti, mida kasutatakse polaarjoonte ligiduses, sealhulgas Antarktikas.
1980. aastate lõpus tekitas HMMWV suurt avalikku huvi. Seetõttu hakkas American Motors 1992 tootma auto tsiviilotstarbelist mudelit H1, mis põhineb sõjaväe masinatel.
1998 müüs American Motors kaubamärgi General Motorsile, kuid tootmine jäi endiselt AM-i allüksustesse, GM hakkas tegelema üksnes turustamise, levitamise ja tootevalikuga. GM juurutas kiiresti tootmisse uued mudelid H2 ja H3. Need on loodud rohkem tsiviilvajadusteks. Prototüübina esitleti 2008. aasta alguses mudelit Hummer HX.
2009. aasta oktoobris müüs General Motors automargi Hiina ettevõttele Sichuan Tengzhong Heavy Industrial Machinery Company.
Maovähk

Tekkepõhjused

Mao vähk tekib paljude tegurite tõttu.[21] See esineb meeste seas kaks korda sagedamini kui naiste seas. Östrogeen võib kaitsta naisi selle vähivormi tekkimise eest.

Infektsioonid

Helicobacter pylori infektsioon on oluline riskitegur 65–80% mao vähktõve puhul, kuid ainult 2% inimestest, kellel on Helicobacter-i infektsioon, tekib maovähk. [6] [4]  AIDS on ka seotud suurenenud riskiga. [4]

Suitsetamine

Suitsetamine suurendab maovähi tekkimise riski märkimisväärselt, alates 40% suurenenud riskist kergemate suitsetajate puhul kuni 82% suurenemiseni raskete suitsetajate puhul. Suitsetamisest tingitud maovähk tekib peamiselt mao ülemises osas söögitoru lähedal. [4] Mõned uuringud näitavad ka alkoholi tarbimisest suurenenud riski. [4] [5]

Geenid

Umbes 10% maovähi juhtudest on haigus olnud päritav ja 1% kuni 3% juhtudest põhjustatud inimese vanematelt päritud geneetilistest sündroomidest, nagu pärilik difuusne maovähk. [5]

Maovähk Eestis

Maovähk on esinemissageduselt ja surma põhjusena Eestis meestel 2.‒3. kohal. Sagedamini esineb maovähki 50. ja 70. eluaasta vahel, kuid järjest sagedamini haigestuvad ka nooremas eas inimesed. [7]
Eesti Vähiregistri andmetel diagnoositi 2007.a Eestis umbes 400 esmast maovähijuhtu ja suri maovähi tõttu umbes 300 inimest. [7]
Friedrich Bernhard (Pfalz-Gelnhausen)

Elu

Friedrich Bernhard oli Gelnhauseni hertsogi ja pfaltskrahvi Johann Karli (1638–1704) vanim poeg tema teisest abielust.
Aastal 1704 järgnes ta oma isale kui Birkenfeld-Gelnhauseni pfaltskrahv. Ta teenis Prantsuse armees Kuningliku Alsace'i rügemendi kolonelina. Ta oli Püha Hubertuse ordu rüütel. 1736. aasta leping Zweibrückeni regendi Karolinega andis Friedrich Bernhardile aastatulu 12 000 kuldnat.
Friedrich Bernhard suri aastal 1739 ilma meessoost pärijata. Gelnhauseni päris tema noorem vend Johann.
Neitsisaared

Neitsisaared (inglise Virgin Islands) on saared Lääne-Indias, osa Väikestest Antillidest, Puerto Ricost idas. Pindala: 497 km². Saared on künklikud, kõrgus kuni 543 meetrit. 
Saarteahelikku kuulub umbes 100 saart.
Saared on jagatud Suurbritannia (Briti Neitsisaared) ja USA (Ühendriikide Neitsisaared) vahel. 
Nimetatud on nad 11 000 neitsi järgi, kes tapeti legendi järgi koos Püha Ursulaga.
Neitsisaared asuvad Kariibi mere ja Atlandi ookeani vahel.
Kirdepoolsed saared moodustavad piiratud omavalitsusega Briti Neitsisaarte kroonikoloonia (British Virgin Islands; 1987. aastal 13 000 elanikku, neist 4000 Tortolal asuvas halduskeskuses Road Townis), edelapoolsed kuuluvad liidendamata territooriumina USA-le (Virgin Islands of the United States; 1987. aastal 108 000 elanikku, neist umbes 53 000 Saint Thomasel asuvas halduskeskuses Charlotte Amalies ja selle eeslinnades).
Neitsisaared koosnevad peamiselt lubjakivist, osalt kristalsetest ja vulkaanilistest kivimitest; suurim kõrgus 543 meetrit. Valitseb troopiline passaatkliima, on orkaane (eriti hilissuvel). Umbes 90% rahvastikust on mustanahalised ja mulatid. Põhitegevusala on turismimajandus (ligi 1,5 miljonit turisti aastas). Peale selle pannakse Neitsisaartel importdetailidest kokku kelli ja elektroonikatööstuskaupu, valmistatakse ehteid, ravimeid, villaseid esemeid ja rummi, kasvatatakse suhkruroogu, banaane ja troopilisi vilju, peetakse koduloomi, püütakse kala. Saint Croix' saarel töödeldakse üle Atlandi toodud toornaftat ja boksiiti.

Ajalugu

Saarteaheliku avastas aastal 1493 Christopher Kolumbus, kes nimetas selle Püha Ursula ja tema kaaskonna auks Üheteistkümneks Tuhandeks Neitsiks ehk lühendatult Neitsiteks (hisp Las Virgines). Kariibi põlisrahvastiku tõrjus kõrvale koloniseerimine, see algas 1625 inglaste ja prantslaste tulekuga Saint Croix' (Santa Cruzi) saarele; hiljem oli see saar ka hispaanlaste ja Malta ordu valduses. Tortola oli 17. sajandi keskel hollandi piraatide redupaik, aastal 1666 ilmusid sinna inglise plantaatorid, aastal 1762 kuulutasid nad saare Briti kolooniaks. 
Aastal 1627 omandas Saint Thomase Taani Lääne-India Kompanii, aastal 1683 osteti Saint John ja aastal 1733 Saint Crix. 1754. aastast olid need saared Taani Lääne-India koloonia (taani keeles Danskt Vestindien). 1917. aastal müüdi see Ameerika Ühendriikidele.
Raivo Suni

Raivo Suni (sündinud 13. märtsil 1976) on eesti ajakirjanik. 
Ta lõpetas 1994. aastal Vändra Keskkooli ja 1998. aastal Tartu Ülikooli ajakirjanduse osakonna, magistrikraadi sai 2001. aastal Oslo Ülikoolist.
Eesti Televisiooni tööle asunult juhtis Suni saateid "Murdepunkt" (1996–1997), "Parlament" (2002–2003) ja "Foorum" (2003–2005) ning tegi kaastööd saatele "Osoon". 2007. aastast oli ta Eesti Rahvusringhäälingu uuringute ja analüüsi osakonna juhataja.
Raivo Suni on üks MTÜ Ajakirjanduse Uurimis- ja Koolituskeskuse rajajaid ning Eesti Pressimuuseumi eestvedajaid. 2008. aastal koostas ta "Valla- ja linnalehe toimetaja käsiraamatu" ning 2009. aastal andis koos isa Lev Suniga välja Tootsi valla ajalugu käsitleva dokumentaalteose "Ameerika Tootsi rabas".
2012–2018 oli Suni Jõgevamaa Omavalitsuste Liidu tegevdirektor.
Ehitajate tee (Pärnu)

Ehitajate tee on tänav Pärnus Rääma ja Ülejõe linnaosas.
Tänav sai nime 1985.
Tänav on osa Via Balticast.
Sisalikulised

Levila

Sisalikud elavad kõigil mandritel peale Antarktise, samuti enamikul saarestikel.

Kirjeldus

Enamasti on sisalikel jalad ja väliskõrvad, madudel need mõlemad aga puuduvad. Kuna sisalikud on määratletud negatiivselt, madusid välja arvates, puuduvad neil ainulaadsed ühised tunnused. Paljud, kuid sugugi mitte kõik sisalikud võivad kiskjate eest põgenedes saba kehast eraldada (autotoomia). Suurel osal sisalikest on arenenud nägemine, sealhulgas värvitaju, ning enamik neist suhtleb niihästi kehakeele või eredate värvide kui ka feromoonide abil. 
Sisalike pikkus varieerub mõnest sentimeetrist kameeleonidel nagu Brookesia micra ja gekodel nagu Sphaerodactylus ariasae kuni ligi 3 meetrini suurimal elusoleval sisalikul Komodo varaanil. Mõned väljasurnud varaanid olid samuti suured. Väljasurnud mosasaurused, kes elasid vees, kasvasid kuni 17 meetri pikkusteks, ning Austraalias 40 000 aasta eest väljasurnud varaan Megalania võis kasvada kuni 7-meetriseks.
Eestis elavad sisalikest arusisalik, kivisisalik ja vaskuss.
Peter Englund

Peter Englund (sündinud 4. aprillil 1957 Bodenis Norrbotteni läänis) on rootsi ajaloolane ja kirjanik, Rootsi Akadeemia liige aastast 2002.
Englund õppis arheoloogiat, ajalugu ja teoreetilist filosoofiat Uppsala ülikoolis ja sai sealt kandidaadikraadi (bakalaureusekraadi) 1983. aastal. Doktoriväitekirja kaitses ta 1989. aastal, see kandis pealkirja "Det hotade huset" ('Ohustatud/ähvardatud maja') ning see käsitles 17. sajandi rootsi aadli maailmapilti.
Seejärel avaldas ta teoseid Rootsi suurvõimu ajastust ning 1996. aastal ilmus tema ajalooliste esseede kogumik "Brev från nollpunkten" ("Kirjad nullpunktist"). Raamat koosnes kuuest kirjutisest, mis käsitlesid 20. sajandi hämaramaid tahke: Esimest maailmasõda, Stalini terrorit, arhitektuuri Nõukogude Liidus ning Saksamaal, Hitleri terrorit, Saksamaa linnade pommitamist ja tuumapommide heitmist Jaapanile (ja lisaks Natsi-Saksamaa sõja-aegset tuumaprogrammi).
Eva Repková

Eva Repková (sündinud 16. jaanuaril 1975 Stará Ľubovňas Slovakkias) on slovaki maletaja, naiste suurmeister (1995). 
Repková on 1991. aasta Tšehhoslovakkia ja kolmekordne Slovakkia naiste malemeister (2003, 2010, 2013). 1995. aastal tuli ta Halles naisjuunioride maailmameistrivõistlustel teiseks.
Ta abiellus Liibanoni maletaja Fadi Eidiga ja esindas aastatel 1997–2001 rahvusvahelistel malevõistlustel Liibanoni. Repková tuli kahel korral Araabia maade naiste malemeistriks (1998. aastal Agadiris ja 2000. aastal Beirutis). Aasia naiste meistrivõistlustel võitis ta kaks hõbemedalit (1997, 1998). 
Repková mängis 9 naiste maleolümpial – Tšehhoslovakkia (1992) ja Slovakkia (1996, 2004–2010, 2014) naiskonna koosseisus.
Ta sai FIDE-lt 1995. aastal naiste suurmeistri ja 2007. aastal rahvusvahelise meistri nimetuse. 
Repková poeg Christopher Repka on malesuurmeister.
Jeisk

Kliima

Jeiskis on parasvöötme mandriline kliima mõõduka talve ja palava suvega. 
Kõige külmem kuu on jaanuar, keskmise õhutemperatuuriga –3,9 °C, ning kõige soojem kuu on juuli, keskmise õhutemperatuuriga +24,2 °C. Sademeid aastas on keskmiselt 456 mm. Rannahooaeg kestab mai teisest poolest septembri keskeni. Juulis on merevee temperatuur +24,9 °C, mis on kõrgem kui Sotšis.